Ontvoerde Kaapstad-man vermoor en van berg afgegooi | Maroela Media
Ontvoerde Kaapstad-man vermoor en van berg afgegooi
Twee mans verskyn na verwagting vandeesweek weer in die hof in verband met die ontvoering en moord op Erich Poll (46) van Kaapstad.
Kol. Tembinkosi Kinana, ŉ polisiewoordvoerder van die Wes-Kaap, het Woensdag aan Maroela Media gesê Poll is vir die laaste keer op 9 April om 15:00 gesien toe hy sy werksplek in Woodstock verlaat het. Hy sou na bewering ŉ vriend ontmoet het om sokker te kyk en het nooit vir die afspraak opgedaag nie.
“Die polisie het die saak ondersoek en bepaal dat hy ontvoer is. Na ŉ breedvoerige ondersoek is sy liggaam op 16 April gevind,” het Kinana gesê.
Volgens Kinana is Poll vermoor waarna die verdagtes sy liggaam sowat 5km buite Kaapstad van ‘n berg in die Du Toitskloofpas afgegooi het.
Die verdagtes is kort daarna in hegtenis geneem en het op 17 April vir die eerste keer in die Kaapstadse landdroshof verskyn op aanklagte van ontvoering en moord. Die saak is uitgestel vir verdere ondersoek.
Aardbewinggordel amper ononderbroke reg rondom aarde
Hof hoor van tiener se marteldood by ‘opleidingskamp’